KIRJALLINEN KYSYMYS P-1596/01 esittäjä(t): André Brie (GUE/NGL) neuvostolle. Kemiallisia aseita koskeva yleissopimus.



Virallinen lehti nro 081 E , 04/04/2002 s. 0040 - 0041



KIRJALLINEN KYSYMYS P-1596/01 esittäjä(t): André Brie (GUE/NGL) neuvostolle (21. toukokuuta 2001) Aihe: Kemiallisia aseita koskeva yleissopimus Kemiallisten aseiden kieltämistä koskeva yleissopimus on yksi laajimpia ja merkittävimpiä kansainvälisiä aseistariisuntasopimuksia. Varsinkin unionin jäsenvaltioiden hallitukset pitivät aikoinaan sopimuksen mukaista valvontaa on esimerkillisenä. Yleissopimuksen ansiosta samat tehokasta kansainvälistä valvontaa koskevat ehdot velvoittavat ensimmäistä kertaa sopimusvaltioita. Kemiallisten aseiden kiellosta vastaavan organisaation tekninen sihteeristö on suorittanut tähän mennessä noin tuhat kansainvälistä tarkastusta, joista kaksi kolmasosaa koski kemiallisten aseiden varastoja ja tuotantolaitoksia ja yksi kolmasosa kemianteollisuutta. Tarkastusten tehokkuus on kuitenkin laskenut ja ne ovat menettäneet riippumattomuuttaan muun muassa siksi, että tutkijat velvoitettiin jälkikäteen annetuilla määräyksillä toimittamaan kopiot tekemistään merkinnöistä tutkitulle osapuolelle tutkimuksen päätyttyä. Lisäksi organisaatio on ajautunut taloudelliseen kriisiin, koska merkittävät jäsenvaltiot eivät ole noudattaneet rahoitusvelvoitteitaan. Tällä hetkellä monia välttämättömiä, erityisesti kemianteollisuuden tarkastuksia ei voida suorittaa rahoituksen puuttuessa. Onko neuvosto käsitellyt kemiallisia aseita koskevaan yleissopimukseen liittyviä kysymyksiä ja miten se aikoo tarvittaessa toimia kemiallisten aseiden kiellosta vastaavan organisaation taloudellisen kriisin voittamiseksi? Mitä mieltä neuvosto on tarkastuksia koskevien määräysten muuttamisesta jälkikäteen ja katsooko se, että määräykset ovat ristiriidassa yleissopimuksen XV artiklan kanssa, jossa edellytetään erityistä menettelyä ja ratifiointiprosessia kaikissa sopimusvaltioissa? Onko neuvosto valmis tukemaan kansainvälistä avustusohjelmaa, jonka tarkoituksena on kemiallisten aseiden tuhoaminen Venäjällä? Vastaus (29. marraskuuta 2001) Arvoisan parlamentin jäsenen tavoin neuvosto on huolissaan kemiallisten aseiden kiellosta vastaavan organisaation vaikeasta taloudellisesta tilanteesta. EU:n lausunnossa, jonka puheenjohtajavaltio antoi kemiallisten aseiden kieltämistä koskevan yleissopimuksen osapuolten kuudennessa konferenssissa (Haag, 14.18.5.2001), EU korosti tilanteen edellyttävän määrätietoisesti toteutettavia toimia, joilla ratkaistaan paitsi akuutit taloudelliset vaikeudet myös rakenteelliset budjettiongelmat ja painotti yleissopimuksen täydellisen ja tehokkaan täytäntöönpanon tärkeyttä. Mitä tulee tarkastuksia koskeviin yksityiskohtaisiin sääntöihin, yleissopimuksen ns. todentamisliitteen II osassa olevien todentamista koskevien yleissääntöjen 50 artiklassa määrätään, että tarkastettava sopimusvaltio saa pyynnöstä jäljennökset tiedoista, jotka tekninen sihteeristö on koonnut sen laitoksesta tai laitoksista. Neuvosto hyväksyi 17.12.1999 yhteisen toiminnan Venäjän federaatiossa toteutettavaa asesulkua ja aseriisuntaa koskevan Euroopan unionin yhteistyöohjelman perustamisesta. Ohjelman tavoitteena on tukea Venäjän federaatiota sen asevalvonta- ja aseriisuntapyrkimyksissä. Sen puitteissa toimitetaan lähes 6 miljoonan euron arvosta asennuspalveluja ja -laitteita projekteihin Gornyin kemiallisten aseiden tuhoamislaitoksia varten.